Predkladacia správa

Návrh zákona o zástupcovi Slovenskej republiky v konaní pred Európskym súdom pre ľudské práva je predkladaný v rámci plnenia Plánu legislatívnych úloh vlády Slovenskej republiky na rok 2003.  

Predkladaný návrh zákona o zástupcovi Slovenskej republiky v konaní pred Európskym súdom pre ľudské práva má primárne za cieľ upraviť postavenie, právomoci a povinnosti zástupcu Slovenskej republiky. 

Konanie pred Európskym súdom pre ľudské práva upravuje Dohovor o ochrane ľudských práv a základných slobôd (ďalej len „Dohovor“) a Rokovací poriadok Európskeho súdu pre ľudské práva (ďalej len „Súd“). Slovenská republika musí byť v konaní pred Súdom zastúpená agentom, ktorý môže využívať pomoc advokátov a znalcov. Slovenská republika ako právny nástupca po bývalej ČSFR je viazaná Dohovorom s platnosťou od 18. marca 1992. V Slovenskej republike je postavenie zástupcu v súčasnosti upravené v Štatúte zástupcu prijatom uznesením vlády č. 732 z 19. júla 1994. Vzhľadom na dôležitosť uvedenej funkcie zástupcu sa považuje za potrebné, aby jeho pôsobenie bolo upravené priamo v zákone. Po nadobudnutí účinnosti zákona sa následne zruší uvedený štatút agenta.  

Návrh zákona zároveň upravuje postavenie a činnosť Kancelárie zástupcu, ktorá je zodpovedná za technicko-operačné zabezpečovanie riadneho fungovania zástupcu Slovenskej republiky v súvislosti s konaniami prebiehajúcimi pred Súdom, pri ktorých je Slovenská republika jednou zo sporových strán. Dôležitou súčasťou návrhu sú ustanovenia upravujúce povinnosť orgánov verejnej moci poskytnúť zástupcovi plnú súčinnosť v súvislosti s konaním pred Súdom. 
	
Navrhovaná právna úprava je v súlade s Ústavou Slovenskej republiky, s medzinárodnými zmluvami, ktorými je Slovenská republika viazaná, a to obzvlášť Dohovorom ako aj s právom Európskych spoločenstiev a Európskej únie. 

Navrhovaná právna úprava nebude mať dopad na rozpočty obcí alebo rozpočty vyšších územných celkov a nezakladá nové nároky na pracovné sily a organizačné zabezpečenie. Dopad na štátny rozpočet sa vyčísluje v rámci kapitoly Ministerstva spravodlivosti Slovenskej republiky, je jeho súčasťou už v súčasnosti, takže sa nepredpokladá zvýšený dopad na štátny rozpočet v dôsledku prijatia uvedeného návrhu zákona. 

Prerokovanie návrhu zákona Radou hospodárskej a sociálnej dohody Slovenskej republiky nie je potrebné. Materiál nemá ekonomický, environmentálny vplyv ani vplyv na zamestnanosť.

Materiál sa predkladá na riadne pripomienkové konanie. Po ukončení medzirezortného pripomienkového konania a schválení vládou Slovenskej republiky bude materiál predložený Národnej rade Slovenskej republiky ako vládny návrh zákona na ďalší ústavný postup.